Cisternă încărcată cu oţet, răsturnată pe A1, lângă Deva. S-a izbit violent cu o maşină cu platformă care transporta un microbuz
O autocisternă care transporta oţet şi o maşină cu platformă care transporta un microbuz, au fost implicate într-un accident rutier pe autostrada A1, în apropiere de Deva, în judeţul Hunedoara. Şoferul autocisternei a fost dus de urgenţă la spital.
- Florin Piersic s-a ridicat în picioare după operaţia la genunchi, face glume cu medicii. Următoarele ore sunt critice
”În urmă cu puţin timp, pompierii Detaşamentului Deva au fost solicitaţi să intervină la un accident rutier care a avut loc pe autostrada A1, km. 362, sens de mers Timişoara - Sibiu.
La faţa locului au fost mobilizate o autospecială de stingere, o autospecială de descarcerare şi două echipaje SMURD, dintre care unul cu medic. În accident au fost implicate o autocisternă care transporta acid acetic (oţet) şi un autoturism cu o platformă pe care era transportat un microbuz”, a transmis ISU Hunedoara.
Șoferul autocisternei, rănit
În urma accidentului, conducătorul autocisternei a necesitat îngrijiri medicale şi ulterior a fost transportat la UPU Deva pentru investigaţii suplimentare.
Alte 4 persoane care se aflau în autoturism nu au fost rănite. ”Pompierii militari au acţionat pentru asigurarea măsurilor de preîntâmpinare a izbucnirii incendiilor în astfel situaţii şi pentru sablarea carosabilului, întrucât au existat scurgeri de combustibil”, a mai precizat ISU Hunedoara. Circulaţia pe tronsonul Deva - Orăştie se desfăşoară pe o singură bandă.
Poliţia a deschis o anchetă şi urmează să stabilească exact cum s-a produs acest accident rutier.